Staatskaping: Verhore hervat dánRaymond Zondo. Foto: ANA. Die Zondo-kommissie van ondersoek na staatskaping het Woensdag laat hoor dat adjunkhoofregter Raymond Zondo Donderdag sal uitspraak lewer oor die Gupta-familie en Duduzane Zuma se aansoeke om getuies te kruisondervra. Mbuyiselo Stemela, woordvoerder van die kommissie, het gesê die verhore sal Maandag 17 September hervat waartydens verteenwoordigers van banke bewyse sal lewer rakende hul sluiting van Gupta-maatskappye se rekeninge. Maroela Media het Dinsdag berig die verhore is onbepaald uitgestel as gevolg van “ongelukkige omstandighede”. Barbara Hogan, voormalige minister van openbare ondernemings, sou Woensdag voor die kommissie getuig. “Sekere berigte gister in die media dat die kommissie van ondersoek na staatskaping se werk opgeskort is, is nie korrek nie. Die werk van die kommissie en die verhore duur voort,” het Stemela gesê.